Viskupič, Marián, poslanec NR SR (2021-12-09):
Ďakujem pekne za slovo, pán predsedajúci. Vážený pán predsedajúci, vážený pán podpredseda vlády a minister financií, vážený pán predseda NKÚ, dámy, páni, dovoľte mi, aby som ako spoločný spravodajca za výbor pre financie a rozpočet predniesol spoločnú správu výborov Národnej rady Slovenskej republiky o výsledku prerokovania vládneho návrhu zákona o štátnom rozpočte na rok 2022 a návrhu rozpočtu verejnej správy na roky 2022 až 2024 (tlač 632a). Predseda Národnej rady svojím rozhodnutím č. 777 zo dňa 22. októbra 2021 pridelil vládny návrh zákona o štátnom rozpočte všetkým výborom okrem určených špecifických výborov, zároveň predseda Národnej rady určil ako gestorský výbor Výbor Národnej rady pre financie a rozpočet. Konštatujem, že všetky určené výbory Národnej rady podali gestorskému výboru stanovisko o prerokovaní predmetného návrhu zákona, a pripomínam, že návrh rozpočtu verejnej správy na roky 2022 až 2024 prerokúva Národná rada Slovenskej republiky ako informáciu a berie ju na vedomie. Gestorský výbor zobral na vedomie rovnako stanovisko Najvyššieho kontrolného úradu Slovenskej republiky k návrhu štátneho rozpočtu na rok 2022 ako tlač 751. Pokiaľ ide o samotný návrh zákona, konštatujem, že po a) súhlas a odporúčanie schváliť návrh zákona o štátnom rozpočte bez pripomienok vyjadrilo celkovo 11 výborov, b) platné uznesenie nebolo prijaté v zahraničnom výbore, nakoľko nezískalo potrebný súhlas nadpolovičnej väčšiny prítomných poslancov, c) platné uznesenie taktiež nebolo prijaté vo výbore pre verejnú správu a regionálny rozvoj, nakoľko tento výbor o uznesení nehlasoval, pretože nebol uznášaniaschopný. Pokiaľ ide o návrhy jednotlivých rozpočtových kapitol a výsledky ich prerokovania vo výboroch, tieto sú uvedené v časti II v bode 2 písm. A a písm. B spoločnej správy. Iné odporúčania a požiadavky výborov. Spoločná správa obsahuje v časti IV. aj nasledované odporúčanie a požiadavku výborov Národnej rady Slovenskej republiky. 1. Celkovo 10 výborov odporúča, aby Národná rada požiadala vládu Slovenskej republiky o dôsledné zabezpečovanie úloh vyplývajúcich zo schváleného štátneho rozpočtu na rok 2022. Gestorský výbor odporúča tento bod schváliť. Dovoľte mi teda skonštatovať, že výbor pre financie a rozpočet ako gestorský odporúča Národnej rade hlasovať o bode spoločnej správy v časti IV s návrhom gestorského výboru predmetný návrh schváliť. Gestorský výbor zároveň odporúča prípadné schválené pozmeňujúce návrhy prednesené počas rozpravy a schválené hlasovaním Národnej rady zapracovať do uznesenia č. 2. Na záver konštatujem, že spoločná správa výborov bola schválená uznesením výboru pre financie a rozpočet č. 269 dňa 23. novembra tohto roku. Výbor určil poslancov Mariána Viskupiča, Györgya Gyimesiho, Petra Kremského, Milana Kuriaka, Annu Miernu, Erika Ňarjaša, Jozefa Hlinku a Tomáša Lehotského za spoločných spravodajcov výboru. Ďalej navrhol Národnej rade vysloviť súhlas, aby predseda Najvyššieho kontrolného úradu Slovenskej republiky pán Karol Mitrík mohol uviesť na schôdzi Národnej rady stanovisko NKÚ k vládnemu návrhu zákona o štátnom rozpočte na rok 2022. Výbor taktiež poveril spoločného spravodajcu, mňa, preniesť... predniesť spoločnú správu na schôdzi Národnej rady a navrhnúť Národnej rade postup pri hlasovaní v zmysle príslušných ustanovení zákona o rokovacom poriadku Národnej rady Slovenskej republiky. Ďakujem pekne, pán predsedajúci, skončil som, otvorte, prosím, rozpravu, do ktorej sa zároveň hlásim ako prvý.